google/wiki40b huggingface dataset:
Kjersti Løken Stavrum

Utdannelse og stillinger

Stavrum er utdannet statsviter innen internasjonal politikk og har en mastergrad i ledelse.
Hun arbeidet i Aftenposten fra 1991 til 2002, og igjen fra 2005 til 2012, i årene 2005–2011 som featureredaktør og fra 2008 til 2012 også som redaktør for aftenutgaven Aften. Hun var redaktør for A-magasinet og Osloby.no. 
Fra 2001 til 2004 var hun sjefredaktør i ukebladet KK og fra 2012 til 2013 avdelingsdirektør for kommunikasjon og egne kanaler i NHO. Hun overtok som generalsekretær i Norsk Presseforbund etter Per Edgar Kokkvold 1. september 2013. I 2016 gikk hun fra presseforbundet til direktørjobb i Schibsted-stiftelsen Tinius og Blommenholm Industrier AS.

Verv og priser

Stavrum var leder av Oslo redaktørforening fra 2008 til 2012 og er styremedlem i Stiftelsen Tinius og Blommenholm Industrier. Hun har vært styremedlem i International newsmedia marketing Association, INMA. Hun ble i 2003 kåret til «årets kvinnelige medieleder».
Hun er nestleder i Norsk PEN og varamedlem i Ethical Journalism Network.

Annet

Hun var i 2008 en av flere faste paneldeltakere i talkshowet Studio 5 som gikk på TV-kanalen FEM. 
Hun er gift med Gunnar Stavrum, og er yngre søster av den tidligere fotballspilleren, Kværner-direktør Karl-Petter Løken.
Gustav Lundgren

Biografi

Lundgren begynte å spille gitar da han var tretten år gammel og studerte musikk ved Södra Latins gymnasium. Senere studerte han musikk på Bollnäs folkehøgskole og Fridhems folkehøgskole  i Svalöv. Etter studiene ble han med i Hot Club de Suede og startet en jazz club på Hannas Krog på Södermalm i Stockholm. Han deltar i flere musikkprosjekter, deriblant sin egen Gustav Lundgren Kvartett, og spiller en spesielt spanskinspirert jazz.
Lundgren driver sitt eget plateselskap Lundgren Music.
Military History

Military History er et amerikansk digital kabel- og satellitt-tv-nettverk som er eiet av A+E Networks, et joint venture mellom Disney–ABC Television Group datterselskap av The Walt Disney Company og  Hearst Corporation (som hver eier 50%). Kanalen har programmer om militær historie og betydelige militære slag og andre hendelser.
Kanalen ble lansert den 5. januar 2005, som Military History Channel, en spin-off av History Channel. Som sitt overordnede nettverk droppet kanalen ordet "Channel" fra navnet i mars 2008.

Programmering

Kanalen har programmer som fokuserer på historiske slag og kriger, så vel som programmer som profilerer personer som generaler, soldater og spioner. Det sendes også dokumentarer og serier som gir innsikt i hvordan disse krigene ble utkjempet, og livene til de som tjenstgjorde i dem. Mange av programmene fokuserer på andre verdenskrig, og dette er samme type programmer som ble sendt på History Channel under navnet «Hitler Channel» frem til disse programmene ble overført til Military History

Internasjonalt

I tillegg til at den dekker USA er kanalen tidligere blitt lansert i Storbritannia og Irland i mars 1999. I mars  2010 ble Military History lagt til på Virgin Media. Military History ble erstattet av sinsøsterkanal, H2 i de landene den 4. mai 2013, både i Sky Digital og Virgin Media. .
Hevn ved morgengry

Handling

En omreisende sirkustropp blandes inn i en lokal feide under Gullrushet i California. Sirkusfolkene Garrison ankommer byen Goldfield der han og hans sønner avslører den mektige Parker som dreper og stjeler for å skaffe seg kontroll i byen. Sheriffen blir skutt. Sirkustroppen tar sheriffens datter til seg og klarer omsider å bekjempe bandittene.

I Norge

Filmen har bare fått en av fem stjerner i Den store film- og videoguiden (1988).
Biologisk nedbrytbart avfall

Biologisk nedbrytbart avfall betegner avfall som kan brytes ned gjennom naturlige prosesser uten ekstern påvirkning. Dette kan skje med eller uten tilgang på surstoff, og kalles da henholdsvis aerob og anaerob nedbrytning. Eksempler på materie som brytes ned på denne måten, er matvarer, haveavfall, celluloseprodukter som papir og trevirke. Av miljømessige grunner anbefaler myndighetene å kildesortere slikt avfall.
Jaime Sabines

Liv og virke

Jaime Sabines Gutiérrez ble født i 1926 i Tuxtla Gutiérrez i Chiapas. Han har delvis libanesisk opphav. 
Før Sabines viet seg til litteratur tilbrakte han tre år med å studere medisin før han begynte å skrive skjønnlitteratur. Han studerte ved Universidad Nacional Autónoma de México (UNAM). I tillegg til hans litterære virksomhet, deltok han i politikken og ble en føderal stedfortreder for distriktet Chiapas fra 1976 til 1979. Sabines skrev hele ti bind med poesi, og hans litterære arbeider har blitt oversatt til mer enn tolv språk. Sabines ble tildelt Chiapas-prisen (1979), Xavier Villaurrutia-prisen (1972) og Elias Sourasky-prisen (1982). En samling av hans arbeider, Nuevo recuento de poemas, ble utgitt av forlaget Joaquín Mortiz i 1977. Han er hovedsakelig lest på spansk, men en del av hans poesi er blitt oversatt til blant annet engelsk. En del av hans kjærlighetsdikt ble oversatt av Colin Carberry som Love Poems: Poetry by Jaime Sabines (2011, Biblioasis).
Sabines døde 19. mars 1999, i en alder av 73 år.
Røraasiske Bergjægercorps

Røraasiske Bergjægercorps eller Det kongelige frivillige Røraasiske Berg Jæger Corps eller bare Bergkorpset ble opprettet på Røros i 1675 som et frivillig landvern for bergstaden og Kobberverket. Etter kronprins Frederiks besøk på Røros i 1788 ble bergkorpset fastere organisert, gjennom en kongelig resolusjon om «Det kongelige frivillige Røraasiske Berg Corps». Ved en ny resolusjon i 1798 ble navnet «Det kongelige frivillige Røraasiske Berg Jæger Corps» tatt i bruk.
Korpset var frivillig, og var bare delvis en del av den norske hæren. Offiserene hadde ikke militær rang, og mannskapet på 400 mann var verkets egne ansatte. Formålet var å beskyttet Røros. Kostnadene ved bergkorpset ble båret av Røros Kobberverk, mens myndighetene og Kongen ga våpen og fane som gave til korpset. 
Til tross for at korpset bare skulle fungere som forsvar for Røros, deltok en styrke fra bergkorpset under krigen med Sverige i 1808; ved innrykningen i Härjedalen. Richard Floer var kommandant, og mottok Dannebrogordenen i ettertid.
Under forberedelsene til Riksforsamlingen i 1814 oppnevnte bergkorpset, på samme måte som øvrige militæravdelinger, to medlemmer av Den grunnlovgivende forsamling: kaptein Richard Floer og «Oberjæger og Commandeer Sergeant» Ole Ditlevsen. Ole Ditlevsen fikk imidlertid ikke delta på Eidsvoll, visstnok fordi riksforsamlingen ikke kunne være 113 i tallet.
Bergkorpset ble nedlagt 1.1.1818.
Jordi Cruijff

Tiden i Manchester United

Han kom til Manchester United fra FC Barcelona 8. august 1996 hvor faren Johan var trener. Cruijff debuterte bare fire dager etter, som innbytter i 4-0 seieren mot Newcastle. På tre sesonger spilte han kun 32 kamper, slo ikke til, og 30. juni 2000 gikk han til Deportivo Alaves. Der ble han til 2003, før han hadde én sesong i Espanyol, før han i 2006 gikk til Metalurh Donetsk. I 2009 gikk han til Valletta, hovedstadslaget på Malta, hvor han skal spilt én sesong samt var assistenttrener for hovedtrener Ton Kaanen, ansatt sommeren 2009.
Etter at han la opp ble han «sporting director», først i AEK Larnaka i Kypros og deretter fem år i Israel i Maccabi Tel Aviv, der han senere ble trener til han gikk av i 2018. Per 2019 var han trener for Chongqing Dangdai Lifan F.C. i Kina.
Brun mauremåler

Utseende

En middelsstor (vingespenn 21 – 24 mm), slank, brun og hvit måler. Kroppen er gråbrun, antennene ganske smalt fjærformede hos hannen, trådformede hos hunnen. Forvingen er brun, i midten med et bredt, brunt tverrbånd av samme farge som vingens grunnfarge. Dette båndet har en markert knekk midt på og er kantet med doble, hvite bånd både på inner- og yttersiden. Nær vingespissen er det gjerne et par hvite flekker. Begge vingepar er kantet med lange hårfrynser som er vekselvis brune og hvite, de brune og hvite segmentene omtrent like brede. Bakvingen er hvit med roten, brun i den ytterste halvdelen, med et dobbelt, hvitt tverrbånd i den brune delen. Larven er brunspraglete, naken bortsett fra noen korte, oppstående børster. Langs ryggen har den noen V-formede (spissen framover), hvite flekker.

Levevis

Larven lever på gulmaure (Galium verum). De voksne målerne flyr i skumringen i juni – juli.

Utbredelse

Arten lever i Europa og videre østover til Stillehavet i øst-Sibir, sørover til Kasakhstan. I Norge er den registrert i Akershus, Buskerud og Oppland, men den er svært sjelden og blir regnet som utryddingstruet.
Tvedestrands forskjønnelsesforening

Tvedestrands forskjønnelsesforening ble stiftet 19. mars 1891 under navnet Foreningen for Tvedestrands og omegns forskjønnelse. Foreningens formål var å forskjønne Tvedestrand og omegn ved å plante trær, opparbeide spaserveier samt legge til rette for hvileplasser på passende steder.
Foreningen baserte seg på gaver samt kontingent. Virksomheten flatet ut på 1960-tallet og foreningens siste dokumenterte møte var i 1968.

Arkivet

Arkivet etter Tvedestrands forskjønnelsesforening omfatter en møtebok og en regnskapsbok som befinner seg på Kuben i Arendal.
Spørretime

Spørretime er et møte i et parlament der medlemmene kan stille spørsmål til regjeringen (inkludert statsministeren). Konseptet har sin bakgrunn i Westminster-modellen, og regnes i dag som en sentral del av parlamentarismen og folkesuverenitetsprinsippet. Regjeringen er derfor pålagt å besvare spørsmålene, som – avhengig av jurisdiksjon – enten kan eller ikke kan være fremlagt før møtet i parlamentet.
Spørsmålsstillerne kan være både fra regjeringspartimedlemmer eller fra opposisjonen. Spørsmål fra regjeringspartimedlemmer har gjerne som formål å gi regjeringen anledning til å legge frem, og debattere, viktig politikk på regjeringens agenda.
Micro Bit

Micro Bit, også kalt BBC Micro Bit og micro:bit, er et ARM-basert innebygd system som er konstruert av BBC for å brukes innenfor informatikkutdannelsen i Storbritannia. Utstyret blir gitt bort gratis til alle 7.klassinger i Storbritannia.
Det 4 x 5 cm store systemet har en ARM Cortex-M0 mikroprosessor, akselrometer og magnetometer sensorer, kan kommunisere via blåtann og USB, har en "skjerm" bestående av 5x5 (25) lysdioder, to programmerbare knapper, og kan få strøm via micro-USB eller ekstern batteri-pakke.
Kommunal vei 317 (Vestfold)

Historikk

Veien er en parallellstrekning til den nye E18 forbi Island, og ble omklassifisert fra riksvei 217 til kommunal vei da den nye E18 ble tatt i bruk.
Täby

Täby er et tettsted i Stockholms län i Uppland i Sverige. Det er Täby kommunes administrasjonssenter. Deler av tettstedet ligger også i kommunene Danderyd og Sollentuna. I 2010 hadde tettstedet Täby 61 272 innbyggere, hvorav 56 130 i Täby kommune, 5 135 i Danderyd og 7 i Sollentuna.
Täby er kjent for sin galoppbane Täby Galopp som ble åpnet i 1960.
Cem Özdemir

Bakgrunn og utdannelse

Cem Özdemirs foreldre er Çerkez (tsjerkessere) fra Tyrkia, og faren hans var immigrant i Tyskland. Tyrkere i Tyskland hevder at han er tyrker, men han foretrekker selv å kalle sine foreldre Çerkez.
Özdemir er utdannet sosialpedagog.

Forbundsdagen

Han var medlem av den tyske forbundsdagen fra 1994 til 2002, og var innenrikspolitisk talsmann for de grønnes fraksjon. På grunn av uryddige økonomiske forhold, bl.a. mottak av gunstige privatkreditter fra en PR-rådgiver, trakk han sitt kandidatur i til forbundsvalget i 2002. Da stemmene allerede var talt opp kunne han ikke lenger trekke seg, men han stilte ikke opp i forbundsdagen etter gjenvalget.

Europaparlamentet

Fra 2004 til 2009 var han medlem av Europaparlamentet for De grønne i Tyskland, hvor han satt i parlamentets utvalg for utenrikssaker.
NM i roing 2008

NM i roing 2008 ble arrangert på Årungen Rostadion 20.-21. september 2008. 
Kongepokalvinnere ble Horten Roklubb (singlesculler med Olaf Tufte) og Bærum Roklubb (singlesculler lettvekt med Hilde Gudem).
Gimnàstic de Tarragona

Historie

Gimnàstic de Tarragona, populært kalt bare Nàstic, ble stiftet 1. mars 1886 av en gruppe på femten personer som møttes på Café del Centro. Som navnet tilsier ble klubben opprinnelig stiftet for å drive med gymnastikk. Senere kom også fekting, turmarsjgåing, boksing og sykling til. I 1914 overtok klubben et lokalt fotballag ved navn Olympic, og startet derved sitt eget fotballag. I januar 1918 debuterte klubben i Championat de Catalunya, hvor de i 1927 vant B-avdelingen.
Nàstic ble med i det spanske ligasystemet i 1943, i Tercera Divición og rykket raskt oppover i divisjonene, før de i 1947 nådde La Liga, den spanske toppdivisjonen. Sesongen 1947–48 endte de på 7.-plass, etter blant annet å ha blitt det første laget noensinne som slo Real Madrid på Santiago Bernabéu. Klubben er fortsatt den eneste som har klart dette i sitt første forsøk.
Cordites

Utseende

Middelsstore, kraftige, lysbrune trebukker. Antennene er ganske kraftige, varierende i lengde fra betydelig kortere enn til betydelig lengre enn kroppen. Pronotum er rektangulært sett ovenfra uten pigger på kantene. Dekkvingene er nesten jevnbrede til litt avsmalnende, kan ha rødbrune (mørkere) flekker.

Utbredelse

Artene er utbredt i det sørøstlige Brasil og Paraguay.
Lergrovik gård

Lergrovik gård er en tidligere storgård i Molde. Gården ligger rett øst for byen, like ved dagens flyplass. Lergrovikbekken går igjennom eiendommen.
Eiendommen idag er et komplett storgårdsanlegg fra 1870-tallet med hovedhus, driftsbygning, stabbur, tjenerbolig, gartnerbolig, kvern med mer. Lergrovik ble trolig skilt ut fra Fannebostadgården tidlig på 1600-tallet. Sammen med en rekke andre gårder langs fjorden hørte den til det store Vestnesgodset. På 16- og 1700-tallet var den eid av ulike embetsmenn inntil den fra 1763 gikk over på ulike kjøpmennshender. Skottene John og William Leslie eide gården etter tur fram til 1797. Kjøpmann i Molde, Claus Lund Stephensen overtok deretter og drev et mønsterjordbruk på gården, og anla også en parklignende hage. Amtskommunen eide gården fra 1860-70, og solgte videre til Kristiansundskjøpmann Rasmus Brochmann Hegge Parelius. Hans sønn flyttet inn, rev de gamle bygningene og bygde opp anlegget slik det stort sett står i dag. Han rustet også opp parken i engelsk landskapsstil med bl.a. sjeldne vekster og gullfiskdam. Han levde på stor fot med stort tjenerskap, stort fjøs og stor selskapelighet. Dette var i tråd med de andre storgårdseierne innover Fannestranda på samme tid. 
Der lå det storgårder og lystgårder med praktfulle hageanlegg på rekke og rad: Lergrovik, Lubbenes, Retiro og Moldegård. Anleggene var kjent og en turistattraksjon på slutten av 1800-tallet. Parelius jr. døde allerede i 1883, bare 34 år gammel, og enken måtte forlate gården i 1890. Fram til 1918 hadde den skiftende eiere. En periode ble det drevet tuberkulosehjem for «kondisjonerte», kalt Lergrovik sanatorium. I 1920 kom gården igjen tilbake til Pareliusfamilien. Rasmus Brochmann Parelius Krogh foretok en omfattende modernisering med blant annet tilbygg til hovedhuset inn mot tunet. Han startet også opp gartneridrift. I 1922 ble gården solgt til grosserer Karl Ludvig Hofseth, og gården har siden vært i denne familiens eie. 
Området var ett av alternativene til nytt sykehus i Nordmøre og Romsdal, men valget falt på Oppdøl.
Windows Cairo

Cairo var kodenavnet på et prosjekt Microsoft hadde mellom 1991 og 1996, i tillegg til at det var kodenavnet på det som ble Windows NT 4.0. Målet var å lage teknologi for en ny generasjon operativsystem som skulle oppfylle Bill Gates' visjon «information at your fingertips». Cairo kom aldri i salg, men deler av teknologien er å finne i andre produkter.

Overblikk

Cairo ble gjort kjent på Microsofts Professional Developers Conference (PDC) i 1991 av Jim Allchin og ble vist fram under PDC i 1993, som hadde Cairo og Windows 95 som emne. Microsoft endret sitt syn på Cairo flere ganger; noen ganger kalte de det et eget produkt, andre ganger en samling teknologier. Bill Gates gjorde til og med et forsøk på å kalle det for en samling av abstrakte designmål, og nektet fullstendig for at det noensinne hadde vært et eget operativsystemprosjekt.
På sitt høydepunkt var Cairo et av de største gruppene hos Microsoft og hadde med seg flesteparten av deres ingeniørarbeidere og designtalent.

Funksjoner

Cairo tok i bruk distribuert databehandling for å gjøre informasjon tilgjengelig raskt og greit over verdensomspennende nettverk.
Brukergrensesnittet i Windows 95 ble bygd på det opprinnelige Cario-brukergrensesnittet. DCE/RPC ble en del av Windows NT 3.1. Innholdsindeksering er nå en del av Internet Information Server og Windows Desktop Search.
Den siste komponenten er Object File System. Det var en gang planlagt å bli en del av Windows Vista, i form as WinFS, men utviklingen ble stoppet i juni i 2006. Noen av teknologiene smeltet inn i andre Microsoft-produkt, slik som Microsoft SQL Server 2008, også kjent under kodenavnet «Katmai». Det ble senere bekreftet i et intervju med Bill Gates at Microsoft har planer om et program som Windows Media Player, Windows Photo Gallery, Microsoft Office Outlook osv. skal bruke WinFS som datalagringsmåte.
Bush Mountains

Bush Mountains er en rekke fjell ved Ramseybreen og Koscobreen i Dronning Mauds Fjell i Antarktis.
Bush Mountains strekker seg fra Mount Weir i vest til Anderson Heights ovenfor Shackletonbreen i øst. De ble fotografert på avstand av Richard Byrds første ekspedisjon på flere flyturer til denne regionen i november 1929. Fjellene ble videre kartlagt fra flyfoto tatt av United States Antarctic Program (1939–41), US Navy under Operasjon Highjump (1946–47) og USN Operation Deep Freeze (1956–63).
Bush Mountains ble navngitt av United States Special Committee on Antarctic Names etter James I. Bush, en amerikansk finansmann og beskytter av Byrds antarktiske ekspedisjoner 1928-30.
Kinobilletten

Handling

En gutt streber med å få tak i penger til sin første kinobillett.
Norgesmesterskapet i alpint 1953

Norgesmesterskapet i alpint 1953 var det norske mesterskapet i alpin skiidrett. Mesterskapet ble arrangert i Drammen og Oppdal.
U.S. Transportation Command

Underliggende avdelinger

TRANSCOM er et rent stabselement og ingen operative styrker er permanent underlagt kommandoen. I stedet har TRANSCOM tre underliggende kommandoer, som bringer operative styrker under TRANSCOMs kontroll.
Flyvåpenets Air Mobility Command (AMC) er TRANSCOMs lufttransportavdeling, med ansvar for å transportere passasjerer og last med fly, og tanke drivstoff til andre fly i luften. AMC har hovedkvarter på Scott flystasjon sammen med TRANSCOM.
Marinens Military Sealift Command (MSC) er TRANSCOMs sjøtransportavdeling og benytter en blanding av statseide og kommersielle skip for å utføre sine oppgaver: forflytning av materiell fra USA til krigssoner, forhåndsutplassering av materiell på skip rundt omkring i verdens hav, og logistikkstøtte for å gjøre operative krigsskip i stand til å operere uavhengig av havnebesøk. MSC har hovedkvarter i Washington, DC.
Hærens Surface Deployment and Distribution Command (SDDC) er TRANSCOMs landtransportavdeling, med ansvar for deployering og distribusjon av materiell over land. SDDC har avdelinger ved 24 havner over hele verden, og disponerer 10 000 containere og 1350 jernbanevogner.
Evald Hansen

Liv og virke

Hansen var fra Sortland, og arbeidet før andre verdenskrig som sjømann og telegrafist.
I april 1941 sluttet han seg til Kompani Linge i Storbritannia. I april 1942 ble han sammen med Herluf Nygaard smuglet inn i det okkuperte Norge med fiskeskøyte til Godøy ved Ålesund. Den 24. april begynte han som radiotelegrafist for Milorg-gruppen Lark i Trondheim. I juli ble han med to andre Linge-karer kalt til Stockholm, men returnerte til Trondheim i oktober samme år.
Den 16. desember 1942 ble Hansen arrestert av Gestapo i sin leilighet mens han opererte radiosenderen, trolig etter at sendingen var blitt peilet. Herluf Nygaard, som da var leder for Lark, ble arrestert i det samme raidet.
Både Hansen og Nygaard ble torturert på Misjonshotellet, Gestapos hovedkvarter i Trondheim. Nygaard klarte imidlertid å rømme under en fangetransport noen dager senere. Hansen ble holdt to måneder i enecelle på Misjonshotellet, og ble i denne perioden utsatt for stadig tortur. Han ble tvunget til å fortsette sendingene til hovedkvarteret i Storbritannia etter tysk diktat, men klare å signalisere at han sendte under tvang. Ingen av Hansens kontakter ble etterlyst av tyskerne, og det antas at han har utholdt torturen uten å røpe noen navn.
Den 23. mars 1943 ble Hansen overført til Falstad fangeleir. Han var da sterkt redusert helsemessig. På Falstad ble han satt til å skjære is på et frosset vann. På grunn av utilstrekkelig påkledning og sin svekkede tilstand pådro han seg bronkitt og lungebetennelse. Da han etter flere dager ble sendt til sykehus var han for svak til å overleve sykdommen.
Hansen døde på Innherred Sykehus den 5. april 1943. Han ble post mortem tildelt St. Olavsmedaljen med ekegren.
Opus82

Opus 82 (oppr.: Vestre Bærum Ungdomskorps) er et janitsjarkorps med base i Bærum. 
Korpset ble stiftet 7. mai 1982, derav navnet Opus 82. Besetningen teller ca. 50 medlemmer fra Asker, Bærum og Oslo. Korpset er rent konserterende og deltar i elitedivisjon i NM. 
Opus 82 har øvelse hver tirsdag fra kl 18:30 til 21:30 på Sandvika videregående skole.
Pyrrhalta

Utseende

Små til middelsstore, avlange, blanke, rødlige eller brunlige bladbiller uten metallglans. Kroppen er nokså jevnbred, antennene noe kraftige.

Levevis

Både larvene og de voksne (imago) er planteetere. Flere  av disse artene kan ha påfallende masseforekomster, der de kan snauete vertsplantene. De flyr godt og kan gjerne ses svermende om våren.

Utbredelse

Slekten har en palearktisk utbredelse, i tillegg er arten Pyrrhalta viburni spredt til Nord-Amerika.
Ola Larsen

Ola Larsen er en tidligere fotballmålvakt som spilte for Odd Grenland. Han kommer opprinnelig fra Båtsfjord, men kom til Odd allerede som 16-åring i 1981. Han fikk sin debut to år senere, og da Geir Karlsen la opp i 1984 var det duket for Larsen, som, med flere avbrudd, spilte i klubben til og med opprykkssesongen 1998. Han har også ett mål på samvittigheten.
Larsen jobber i dag i DnB NOR og sitter i styret for Odd Grenland. Han spiller også på klubbens fjerdelag.
Ferjesambandet Lønset–Grønnes

Lønset–Grønnes var et fergesamband over Fannefjorden i Møre og Romsdal. Sambandet ble nedlagt i 1991 da Skålavegen åpnet. Arbeid med ferjekaier begynte sommeren 1940, trafikken kom i gang i 1946. Nabosambandet Sølsnes–Åfarnes ble etablert i 1931 da det kom vei rundt Fannefjorden. På det meste (1990) fraktet fergen omkring 250 000 kjøretøy i året.
Parandraceps

Utseende

En nokså liten, avlang og sylindrisk, brunlig trebukk. Arten ligner overflatisk på trebukker i underfamilien Parandrinae, derfor det vitenskaplige slektsnavnet. Hode og pronotum er brunsvarte, dekkvinger og bein gulbrune eller rødbrune, antennene ligger midt mellom i fargen. Oversiden er halvmatt, kraftig punktert, særlig på hode og dekkvinger.  Antennene er tynne og rundt halvparten så lange som kroppen Hodet er stort og bredt, med kraftige, litt fremoverrettede mandibler. Pronotum er avrundet firkantet, noe bredere enn langt, dekkvingene jevnbrede, rundede i spissen. Beina er nokså korte med noe fortykkede lår.

Utbredelse

Arten er bare kjent fra Den dominikanske republikken.